Ego Guillelmus dominus Coloniaci notum facio universis presentes litteras inspecturis quod mota discordia seu controversia super querelis aut controversiis, quas ego et religiosi viri frater Amedeus abbas monasterii Miratorii et conventus eiusdem loci habebamus ad invicem seu poteramus habere usque ad diem festi Pentecostis proximum preteritum, ego dictus Guillelmus pro me et successoribus meis, et dicti abbas et conventus pro se et successoribus suis super dictis querelis et controversiis compromisimus, tamquam in arbitros seu amicabiles compositores, in viros discretos videlicet magistrum Guillelmum rectorem ecclesiae Champaigniaci, et domnum Aimonem rectorem ecclesiae de Menay, et in domnum Iocerandum capellanum de Digniaco pro superiori et tercio tam a me quam a dictis abbate et conventu electo. Et promisimus ego dictus Guillelmus pro me et successoribus meis, et dicti abbas et conventus pro se et successoribus suis, et per iuramentum tam a me quam a dictis abbate et conventu prestitum, et sub poena centum librarum Viennensium, hinc ac inde promissa et solenniter stipulata quod nos predicti tres videlicet magister Guillelmus, domnus Aimo et domnus Iocerandus super dictis querelis et controversis alte et basse dicerent, pronuntiarent, et ordinarent inter nos super dictis controversiis aut querelis arbitrando seu amicabiliter componendo servaremus, attenderemus aut adimpleremus, qui videlicet magister Guillelmus, domnus Aimo et domnus Iocerandus dictum compromissum tam ad mei quam dictorum abbatis et conventus dictum compromissum in se suscipientes, auditis et intellectis quicquid coram ipsis tam ego quam dicti abbas et conventus dicere et proponere volumus dictum suum seu arbitrium in me, pro me, et dicto abbate pro se, et dicto conventu suo presentibus in hunc modum concorditer protulerunt. Dixerunt enim et arbitrati fuerunt quod dicti abbas et conventus pascua et usagia in omni terra mea, et in omni dominio meo in perpetuum habeant et haberent, hoc salvo quod si animalia dictorum abbatis et conventus in eundo vel redeundo, alicui ex hominibus meis damnum inferent vel inferrent, dicti abbas et conventus tenerentur ad restitutionem aestimationis dicti damni. Item dixerunt seu arbitrati fuerunt quod dicti abbas et conventus haberent et habeant in nemoribus meis usibus suis propriis necessaria secundum quod in cartis seu instrumentis dictorum abbatis et conventus seu monasterii supradicti continetur. Item dixerunt seu arbitrati fuerunt quod dicti abbas et conventus possent et possunt vindemiare vineas suas quas habent dicti abbas et conventus apud vineam dictam de Fayo, quam de novo plantare seu aedificare fecerunt dicti religiosi in campo quod vulgariter nuncupatur campus Odonis, prout de magna vinea ipsorum abbatis et conventus usque nunc extitit consuetum, et quod custodes quos ego dictus Guillelmus vel successores mei ponent deinceps in vineis de castellania Chevrelli custodiensis presentent se dicto abbati pro vineis ipsius, et dicti monasterii Miratorii custodiendis, et iurent dicti custodes coram dicto abbate se dictas vineas fideliter custodire, et in fine dictarum vindemiarum dictus abbas dictis custodibus det pro labore suo seu pro custodia dictarum vinearum quod ipsi abbati placuerit. Item quod dicti custodes nihil ultra a dicto abbate exigant seu petant. Item dixerunt seu arbitrati fuerunt quod dicti abbas et conventus esclosam molendini eorumdem siti subtus vineam ipsorum abbatis et conventus, quam esclosam ipsi volebant construere de lapidibus, et ego ipsam esclosam fleri prohiberem seu prohibebam faciant si eis placuerit de lapidibus, ita tamen quod pro hoc alii nullum praejudicium generetur. Item dixerunt seu arbitrati fuerunt quod dicti abbas et conventus nemus de Osseyo cum eius appendiciis habeant, teneant et possideant tamquam suum proprium pacifice et quiete, et de ipsis nemore et appendiciis suam faciant plenarie voluntatem, reservato tamen hominibus meis de Gisiaco usu quod habere consueverunt ab antiquo in predictis nemore et appendiciis. Item dixerunt seu arbitrati fuerunt quod ego vel quicumque fuerit dominus de Chevrello in hominibus dictorum abbatis et conventus in castellania Chevrelli manentibus, qui de dominio vel eleemosynis illorum de Alba Spina processerunt, nullum bannum seu legem vel emendam habeant exceptis hominibus dictorum abbatis et conventus apud Cusiacum manentibus, ita tamen quod ego dictus Guillelmus possim ponere bannum in pratis, vineis et arboribus ad dominium meum spectantibus, ita quod si homines dictorum abbatis et conventus inciderent vel inciderint in bannum meum, ego possim ab ipsis habere et levare bannum vel talem emendam, quale vel qualem levare vel habere consuevi pro predictis. Item dixerunt seu arbitrati fuerunt quod fovea illa quae Stagnum appellatur dicta Subtus Domum ipsorum abbatis et conventus iuxta ripariam cedat et remaneat dictis abbati et conventui et monasterio supradicto, et quotiescumque contingent dictum abbatem vel successores suos declinare ad domum suam de vinea apud Lignisiacum, dictus abbas seu successores sui posset vel possint, faciat vel faciant piscari in ripparia de Gisiaco et de Cosancia ad proprium usum suum et suorum sine banni occasione. Item dixerunt seu arbitrati fuerunt seu ordinaverunt de territorio quod vulgariter appellatur territorium de Cheneveres quod a metis illis quas dicti arbitri, me et dictis abbate et conventu presentibus et consentientibus pro dicto territorio dividendo posuerunt, cedat in perpetuum ad ius abbatis et conventus predictorum, vel etiam proprietatem eorumdem pars illa sive terra illa qua protenditur ab inde versus grangiam de Noms, ex alia vero parte cedat in ius meum et proprietatem et meorum in perpetuum illa terra quae protenditur a dictis metis positis versus publicum iter de Cusello et Loysiaco, hoc tamen salvo quod dicti arbitri retinent et retinuerunt sibi, me et dictis abbate et conventu volentibus et consentientibus, adhuc inquirere si dictum terragium de Cheneveres, ulterius versus Altafay se extendat, et habita seu facta inquisitione seu facta inde probatione legitima, ego dictus Guillelmus et dicti abbas et conventus tenemur, et promisimus parere dicto seu ordinationi ipsorum dictorum arbitrorum. Sciendum est etiam quod ego dictus Guillelmus visa et considerata de consilio amicorum meorum utilitate mea permutam seu in escambium dedi dictis abbati et conventui molendinum meum de Gisiaco prope rupes, et quamdam peciam terrae meae sitam iuxta dictum molendinum, et dicti abbas et conventus dederunt mihi pro predictis molendino et pecia terrae emynagium et fornagium Sancti Amoris, et quinque solidos Viennenses censuales quos habent dicti abbas et conventus apud Sanctum Amorem, ita quod a rupe de Gisiaco aqua totius rippariae de Cosancia oritur, usque ad molendinum Brutinorum, non possim per me vel per alium facere seu aedificare molendinum, et quod baptores et folla quae modo sunt seu extant in villa Gisiaci, in molendinum converti non valeant in futurum. Item dixerunt et arbitrati fuerunt quod si forsitan molendina monasterii Miratorii quae sunt in villa Gisiaci, et molendinum quod habent dicti abbas et conventus subtus vineam ipsorum abbatis et conventus dicto molendino adiacentem, propter abluviones aquarum et propter alia impedimenta, necesse alibi fuerit transportari quod liceat superius et inferius transportare, ubi dicti abas et conventus sibi melius viderent expedire tamen sine preiudicio et gravamine alieno. Item ego dictus Guillelmus laudo, approbo et confirmo omnes eleemosynas, libertates et donationes a me et predecessoribus meis ecclesiae dicti monasterii Miratorii factas secundum quod in cartis abbatis et conventus predictorum super his confectis plenius continetur. In cuius rei testimonium ego prefatus Guillelmus presentibus litteris sigillum meum appono, et tam ego dictus Guillelmus quam abbas predictus rogamus venerabilem virum officialem Lugdunensem, ut presentibus litteris sigillum suum una cum sigillo meo apponat in testimonium veritatis omnium premissorum. Nos vero prefatus officialis Lugdunensis ad preces Guillelmi et abbatis predictorum presentibus sigillum nostrum una cum sigillo dicti Guillelmi duximus apponendum in robur et testimonium veritatis omnium premissorum. Datum et actum anno Domini millesimo ducentesimo septuagesimo mense iunii.